**Retningslinjer for brug af Fælleshuset.**

Vedtaget på generalforsamlingen 24. marts 2023

Retningslinjerne administreres i det daglige af udvalget omkring Fælleshuset i Ingridsparken.

Huset kan lejes af beboerne i Ingridsparken til egne fester/arrangementer. Huset kan også lejes til fester/arrangementer for børn, børnebørn og oldebørn, og til private fester/arrangementer. Det kan være i en forening eller et socialt arrangement, men det forudsætter at beboeren er aktivt til stede og har det fulde ansvar. Lejen udgør 300,- kr. for et døgn.

Leje af værelset er 100,- kr. pr. døgn.

Ved arrangementer hvor foreningens medlemmer er inviterede f.eks. fødselsdage, bryllupsdage og sociale arrangementer stilles Fælleshuset gratis til rådighed.

Tidsintervallet for lejen i et døgn er fra kl. 10.00 til kl. 10.00 næste dag, medmindre andet er aftalt.

Fælleshuset kan reserveres 1 år frem. Værelset kan reserveres 3 mdr. frem, men kun hvis Fælleshuset ikke er udlejet på samme tidspunkt.

I værelset er der to boks-madrasser, to løse madrasser, en luftmadras og puder og dyner. De må ikke fjernes fra Fælleshuset, uden at det er aftalt med udvalget.

Reservationen foretages efter ”først til mølle princippet” i kalenderen på opslagstavlen. Hvis der er overbookinger i forbindelse med helligdage, bør det gå på skift at benytte fælleshuset denne dag.

Lejeren er ansvarlig for at opretholde god ro og orden. Lejeren er også ansvarlig for inventar, service mm. og eventuelle skader skal erstattes.

Oprydning og rengøring påhviler lejeren, som er ansvarlig for den gennemføres i overensstemmelse med praksis for huset. (se vejledning). Leje og evt. skader afregnes umiddelbart med udvalget efter afslutning af lejemålet, hvorefter udvalget godkender rengøringen.

**Arrangementer i Fælleshuset**

Udvalget omkring Fælleshuset forestår følgende arrangementer i årets løb:

**Generalforsamling marts**

**Grill-aften august**

**Hovedrengøring (fælles) september**

**Mortensaften november**

**Nytårs-kur 31. dec.**

**Julefrokost (udvalg) december**

**Årets udflugt (udvalg) juni**

Til de enkelte arrangementer kan der nedsættes et udvalg til at bistå med begivenheden.

Udover de faste arrangementer afholdes ad hoc andre sociale arrangementer på initiativ fra beboerne.

Det er f.eks. for at skabe ”**Liv i Fælleshuset”** og der inviteres til **fællesspisning** engang imellem.

**Vejledning i oprydning og rengøring af Fælleshuset**

Rengøringsmidler, kost og støvsuger forefindes i skabene.

Håndklæder, viskestykker og karklude skal medbringes.

Borde aftørres og sættes på plads sammen med stolene

Gulvene fejes/støvsuges og afvaskes efter behov (varmt vand tilsat opvaskemiddel)

Afvaskning og oprydning af service

Rengøring af komfur, ovn og køleskab

Kaffemaskiner skal være slukkede på kontakten og kanderne stå åbne

Rengøring af toilet, håndvask og spejl. Vask af gulv på toilet og i gangen

Flag skal nedtages før solnedgang og hænges til tørre, hvis det har været oppe.

Affald anbringes i affaldsbeholderne

Lejeren skal sørge for at komfur, ovn og lys er slukket og at døre og vinduer er aflåst efter brug

Der sørges for udluftning samt åbning af ventilations-lemmene